ང་ཚོ་ཆུང་ཆུང་ལོ་བཅུ་གཡས་གཡོན་ན་ཡོད་སྐབས་གནམ་འཐིལ་ཁ་གཡས་གཡོན་ལ་རྫིའུར་འགྲོ་གིན་ཡོད།ང་ཚོས་སྐབས་སྐབས་སྤྲུལ་སྐུའི་རྩྭ་ར་ནང་ལ་ཟོག་ཤོར་འགྲོ་མིན་སེམས་ཁྲེལ་བྱེད་ཀྱི་ཡོད།སྤྲུལ་སྐུའི་ཁང་སྲུང་དང་གཉེར་བ་ཇ་མ་ཚང་མ་ཡིན་པའི་ཁྲོམ་ཐོག་བླ་བདེ་ཞུ་བྷོ་དང་།ད་དུང་ཨ་ཁུ་ཨུ་རྣམ་སོགས་ཀྱིས་ང་ཚོ་ཕྲུ་གུ་དག་གིས་ཟོག་རྩ་ར་ནང་ཤོར་སོང་ན་ཀུ་བརྒྱབ་ནས་འབོད་ཤར་བྱེད་དར།ཡིན་ན་ཡང་།ཁོང་ཚོ་ཚང་མ་ང་ཚོའི་སྤུན་ཉེ་དུ་དང་།མིན་ན་ཡང་ཁྱིམ་ཚེས་དང་མཉམ་སྐྱེ་མཉམ་སྒུར་བྱས་པའི་མི་དེ་འདྲ་ཡིན་པ་དང་།མི་ཡང་བཟང་པོ་ཤ་སྟག་ཡིན་པས་ཉེ་འཁོར་གྱི་ཡུལ་མི་ལ་ཕྱོགས་ལྷུང་དང་ཉེ་རིང་གིས་གཉའ་ནོན་བྱས་པ་ལྟ་བུ་དེ་འདྲ་ནམ་ཡང་ཡོད་མི་སྲིད།རྩྭ་ར་དེ་ཡང་ང་ཚོས་ཡར་ཕུལ་བ་ལས་ཡུལ་མི་ལས་བཙན་གྱིས་དབང་ཡོད་བྱས་ནས་ས་བཟུང་བསྡད་པ་དེ་འདྲ་མ་རེད།མ་ཟད།ང་ཚོ་ཡང་མཚམས་མཚམས་སྤྲུལ་སྐུའི་གཟིམ་ཁང་ནང་ལ་འགྲོ་དུས་ཀྱང་སྤྲུལ་སྐུ་མ་བཞུགས་ན་ཡང་ཁང་སྲུང་དང་གཉེར་བ་ཚོས་ང་ཚོར་ཇ་འདྲ་བླུད་དེ་དགའ་དགའ་སྤྲོ་བྱས་ནས་ཕྱིར་མངགས་གི་རེད།